Nóg paaie, boskampe in wildtuin gesluitDie Letaba-rivier vloei sterk weens swaar reën. (Foto: SANParke) Verskeie boskampe en grondpaaie in die Krugerwildtuin is tans gesluit weens swaar reën wat sedert Maandag veral in die verre noorde van die wildtuin uitsak. Reynold Thakhuli, woordvoerder van SANParke, sê Dinsdag in ’n verklaring hoewel die ergste reën na verwagting teen Woensdag sal begin opklaar, het die bestuur nietemin besluit om weens veiligsredes verskeie grondpaaie en boskampe te sluit. Dit sluit die Sirheni-, Bateleur- en Shimuwini-boskamp en die Nyalaland Wildernis-staproete in. Gaste in dié boskampe is reeds na veiliger kampe geskuif. Alle grondpaaie in die Nxanatseni- (noordelike) streek van die wildtuin van Pafuri tot Letaba sal ook tot verdere kennisgewing gesluit wees met die uitsondering van die Giriyondo-grondpad. Dié pad sal wel fyn gemonitor word. Riviere in die wildtuin vloei sterk weens swaar reën. (Foto: SANParke) “Hierdie sluitings is noodsaaklik om besoekers se veiligheid in hierdie tyd te verseker en ons wil gaste aanraai om op die teerpaaie te hou terwyl hulle in die wildtuin ry,” het Thakhuli gesê. Maroela Media het vroeër berig meer as 100 mm reën het teen vanoggend in talle dele van die wildtuin geval met riviere wat sterk vloei. Thakhuli versoek besoekers wat navraag wil doen oor die reën om die wildtuin op die noodsentrumnommers by 013 735 0197 of 076 801 9679 te skakel.